CELEX: 32017D2409
Language: et
Date: 2017-12-18 00:00:00
Title: Nõukogu rakendusotsus (EL) 2017/2409, 18. detsember 2017, millega lubatakse Rootsil kohaldada vähendatud aktsiisimaksu määra Põhja-Rootsi teatavates piirkondades kodumajapidamiste ja teenustesektori äriühingute tarbitava elektrienergia suhtes kooskõlas direktiivi 2003/96/EÜ artikliga 19

21.12.2017   
            
            
               ET
            
            
               Euroopa Liidu Teataja
            
            
               L 342/10
            
         NÕUKOGU RAKENDUSOTSUS (EL) 2017/2409,
   18. detsember 2017,
   millega lubatakse Rootsil kohaldada vähendatud aktsiisimaksu määra Põhja-Rootsi teatavates piirkondades kodumajapidamiste ja teenustesektori äriühingute tarbitava elektrienergia suhtes kooskõlas direktiivi 2003/96/EÜ artikliga 19
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, (1) eriti selle artiklit 19,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu rakendusotsusega 2012/47/EL (2) on Rootsil lubatud kuni 31. detsembrini 2017 kohaldada teatavate Põhja-Rootsi piirkondade kodumajapidamiste ja teenustesektori äriühingute (edaspidi „soodustatud isikud“) tarbitava elektrienergia suhtes vähendatud aktsiisimaksu määra vastavalt direktiivi 2003/96/EÜ artiklile 19.
            
         
               (2)
            
            
               10. mai 2017. aasta kirjas taotles Rootsi luba jätkata vähendatud aktsiisimaksu määra kohaldamist soodustatud isikute tarbitava elektrienergia suhtes veel kuue aasta vältel, s.o kuni 31. detsembrini 2023. Maksuvähendus ei ületaks 96 Rootsi krooni MWh kohta. Rootsi saatis 1. septembri 2017. aasta kirjaga lisateavet ja selgitusi.
            
         
               (3)
            
            
               Asjaomastes geograafilistes piirkondades on küttekulud pikema kütteperioodi tõttu keskmiselt 30 % suuremad kui riigi ülejäänud osas. Seega vähendab soodustatud isikute elektrienergia kulude vähendamine erinevust kütte üldkulude vahel, mis tuleb kanda Põhja-Rootsi tarbijatel ja riigi ülejäänud piirkondade tarbijatel. Seega aitab meede kaasa regionaal- ja ühtekuuluvuspoliitika eesmärkide saavutamisele. Maksuvähendus ei tohiks olla suurem, kui on vajalik asjaomastes geograafilistes piirkondades tarbijate kantavate täiendavate küttekulude kompenseerimiseks ühiku kohta.
            
         
               (4)
            
            
               Vähendatud aktsiisimaksu määrad peaksid olema kõrgemad direktiivi 2003/96/EÜ artiklis 10 sätestatud alammääradest.
            
         
               (5)
            
            
               Arvestades meetme kohaldamisalasse kuuluvate piirkondade kauget asukohta, tõsiasja, et maksuvähendus ei peaks ületama Põhja-Rootsis tekkivaid täiendavaid küttekulusid, ning seda, et meedet kohaldatakse üksnes kodumajapidamiste ja teenustesektori äriühingute suhtes, ei eeldata, et see meede põhjustaks märkimisväärseid konkurentsimoonutusi või muutusi liikmesriikidevahelises kaubanduses.
            
         
               (6)
            
            
               Seega on kõnealune meede vastuvõetav, pidades silmas siseturu nõuetekohast toimimist ja vajadust tagada aus konkurents. Samuti on meede kooskõlas liidu tervise-, keskkonna-, energia- ja transpordipoliitikaga.
            
         
               (7)
            
            
               Pidades silmas direktiivi 2003/96/EÜ artikli 19 lõiget 2, peavad kõik kõnealuse artikli alusel antavad load olema ajaliselt rangelt piiritletud. Selleks et pakkuda soodustatud isikutele piisaval määral kindlust, tuleks luba anda kuueks aastaks. Käesolev otsus ei piira riigiabi käsitlevate liidu normide kohaldamist.
            
         
               (8)
            
            
               Otsuse 2012/47/EL alusel antud loa kohaldamist tuleks jätkata, et vältida ajalist vahet kõnealuse otsuse kehtivuse lõppemise ja käesoleva otsuse jõustumise vahel,
            
         ON VASTU VÕTNUD KÄESOLEVA OTSUSE:
   Artikkel 1
   1.   Rootsil lubatakse kohaldada vähendatud aktsiisimaksu määra lisas loetletud omavalitsusüksustes asuvate kodumajapidamiste ja teenustesektori äriühingute tarbitava elektrienergia suhtes.
   Selline maksuvähendus ei tohi olla tavalise riikliku elektrienergia aktsiisimaksu määraga võrreldes suurem, kui on vajalik selleks, et kompenseerida põhjapiirkonna asukohast tingitud täiendavad küttekulud võrreldes küttekuludega Rootsi ülejäänud osas, ning ei või ületada 96 Rootsi krooni MWh kohta.
   2.   Vähendatud maksumäärad peavad vastama direktiivi 2003/96/EÜ nõuetele, eelkõige nimetatud direktiivi artiklis 10 sätestatud alammääradele.
   Artikkel 2
   Käesolev otsus jõustub selle teatavakstegemise päeval.
   Käesolevat otsust kohaldatakse 1. jaanuarist 2018 kuni 31. detsembrini 2023.
   Artikkel 3
   Käesolev otsus on adresseeritud Rootsi Kuningriigile.
   
      Brüssel, 18. detsember 2017
      
         
            Nõukogu nimel
         
         
            eesistuja
         
         K. SIMSON
      
   
   
      (1)  ELT L 283, 31.10.2003, lk 51.
   
      (2)  Nõukogu 24. jaanuari 2012. aasta rakendusotsus 2012/47/EL, millega lubatakse Rootsil kohaldada vähendatud maksumäära Põhja-Rootsi teatavates piirkondades kodumajapidamiste ja teenustesektori äriühingute poolt tarbitava elektrienergia suhtes kooskõlas direktiivi 2003/96/EÜ artikliga 19 (ELT L 26, 28.1.2012, lk 33).
   
      LISA
      
                  Piirkonnad
               
               
                  Omavalitsusüksused
               
            
                  Norrbotteni lään
               
               
                  Kõik omavalitsusüksused
               
            
                  Västerbotteni lään
               
               
                  Kõik omavalitsusüksused
               
            
                  Jämtlandi lään
               
               
                  Kõik omavalitsusüksused
               
            
                  Västernorrlandi lään
               
               
                  Sollefteå, Ånge, Örnsköldsvik
               
            
                  Gävleborgi lään
               
               
                  Ljusdal
               
            
                  Dalarna lään
               
               
                  Malung-Sälen, Mora, Orsa, Älvdalen
               
            
                  Värmlandi lään
               
               
                  Torsby